Heuning :: baklei 'n slag vir dit wat die moeite werd is
Baklei 'n slag ...... vir dit wat die moeite werd is!
Sondag 4 Julie 2010
Spieëltjie, spieëltjie ......
As dit by persoonlike higiëne kom, wonder ek wat ons die meeste gebruik om ons self netjies en skoon mee te hou?
Tandepasta weet ek is dit beslis nie, want toe een van my seuns so rukkie terug vir 3 dae saam met sy vriende plaas toe is en ek aan hom na die tyd vra hoeveel keer hy sy tande geborsel het, moes hy 'n rukkie daaroor nadink. In my gedagtes was die antwoord ten minste 6 keer, maar toe kom die antwoord: "1 keer!" Die ergste van alles was dat hy sy vinger gebruik het om sy tande mee te borsel en dis nie dat hy sy tandeborsel by die huis vergeet het nie. Ek het toe liewer nie gevra hoeveel keer hulle gebad het nie. Die antwoord was voor die hand liggend... ek kon dit ruik!
Maar goed, terug by persoonlike higiëne. Ek dink dat 'n spieël waarskynlik die meeste gebruik as dit kom by persoonlike higiëne. Het jy jouself al 'n lewe sonder 'n spieël ingedink?
· Hoe sou ons kon kyk om te sien of ek netjies lyk, my hare gekam is en of my klere mooi aan my sit?
· Hoe sou ons 'n bietjie dieper kon kyk om die ekstra plooitjies te tel?
· Maar soms bring spieëls vir ons slegte nuus, veral as daar 'n vet "zits" op my voorkop sit net voor ek moet uitgaan, of as ek die eerste grys haar ontdek.
· Soms is 'n spieël die een wat die slegte nuus aan my bring, naamlik dat my borskas nou 'n hangkas geword het.
Die ding van 'n spieël is net, maak nie saak waarvoor jy hom gebruik nie, hy jok nie! Hy wys maar net wat hy sien. As ek dus in die spieël kyk en ek sien my oë is nog vol slaap, dan is hulle vol slaap. As hy die "zits" aan my uitwys, dan kan ek weet dat die "zits" daar is en dan help dit nie dat ek in 'n ander spieël gaan kyk, of my gesig met 'n ander "angle" bekyk in die hoop dat hy dan nie meer daar sal wees nie. Hy wys maar net wat hy sien.
Maar nou dink ek tog dat ek en jy van tyd-tot-tyd nodig het om in 'n ander soort spieël te gaan kyk. Ons het nodig om in die spieël te gaan kyk om te sien:
· Hoe dit met my innerlike en met my menswees gaan – groei ek in my menswees?
· Hoe dit met my verhouding met God gaan – groei ek in my verhouding met God en is dit 'n lewende en intieme verhouding?
· Maar ook, en dit is waaroor ons vanaand met mekaar wil gesels, hoe dit met die verhoudings gaan waarin ek staan en wat maak ek as dinge in my verhoudingslewe begin skeef loop? Ek is 'n "nice" ou, totdat mense my beter leer ken, totdat ek in die spieël van verhoudings begin kyk, dan sien ek en dalk ook die mense rondom my, dat alles nie pluis is nie, dat ek dalk nie so "nice" is as wat ek gedink het nie.
Vriende, ek is self 3 jaar gelede deur 'n egskeiding. So, die vraag kan maklik by jou opkom: Wat kwalifiseer my om vanaand oor verhoudings met jou te kom praat? Jy's reg. Ek het baie foute in my lewe gemaak en daarom wil ek nie vanaand as "ekspert" oor verhoudings met jou kom praat nie, maar wil ek doodeenvoudig met jou te kom deel wat ek die laaste 3 jaar geleer het. Ek wil dus bloot met jou 'n stukkie ervaring kom deel en miskien beteken dit iets vir jou, miskien gee dit jou hoop, want jy sien ...... daar is altyd hoop, daar is altyd genade, daar is altyd 'n nuwe begin.
As ek dus oor verhoudings praat, dan gaan dit oor alle verhoudings: vriendskap, kinders, huwelik, kollegas, landgenote, ensovoorts.
Baklei 'n slag vir dit wat die moeite werd is
Vriende, ek wil begin deur jou aan te moedig om vir 'n slag te baklei vir dit wat vir jou die moeite werd is. Met my egskeiding en alles wat daar rondom gebeur het, met die vriende, familie en geloofsgenote wat ek in die proses verloor het, met die verwerping wat ek ervaar het, maar ook met die afsterwe van beide my ouers verlede jaar, het ek net weer die belangrikheid van verhoudings besef. Jy kan alles in die lewe verloor, maar wat het jy dan nou eintlik verloor? As verhoudings egter versuur en jy verloor dit, dan het jy alles verloor.
Selfondersoek ...... die belangrikste sleutel tot verhoudingsherstel
Dit begin by persoonlike higiëne, 'n kykie in die spieël. Jy sien, as ek God se Woord reg verstaan, is sy Woord nie vir ander mense bedoel nie, maar in die eerste plek vir my. God gee my nie opdrag om ander mense se lewens uit te sorteer nie, maar wel my eie. Kom ek lees vir jou wat daar staan in Matt 7:1-6 ......
· Moenie oordeel nie, sodat oor julle nie geoordeel word nie; met dieselfde oordeel waarmee julle oor ander oordeel, sal oor julle geoordeel word, en met dieselfde maat waarmee julle vir ander meet, sal vir julle gemeet word. Waarom sien jy die splinter raak wat in jou broer se oog is, maar die balk in jou eie oog merk jy nie op nie? Of hoe kan jy vir jou broer sê: 'Wag, laat ek die splinter uit jou oog uithaal', en intussen is daar 'n balk in jou eie oog? Huigelaar! Haal eers die balk uit jou eie oog uit, dan sal jy goed kan sien om die splinter uit jou broer se oog uit te haal. Moenie wat heilig is, vir die honde gooi nie: hulle sal omspring en julle verskeur; en moenie julle pêrels voor die varke gooi nie: hulle sal dit met hulle pote vertrap.
Jy's reg hulle moet verander, maar hoor my vanaand mooi ...... verhoudingsherstel begin by selfondersoek, by persoonlike higiëne en dit was die moeilikste les wat ek moes leer die afgelope 3 jaar, die les om in God se spieël te gaan kyk, die les om by myself te begin, die les van selfondersoek.
· Aanvaar wie jy is ...... wees lief vir jouself
Selfondersoek, 'n kykie na my eie lewe – nie 'n kykie na die lewe van ander nie – is so nodig. Maar hierdie selfondersoek moet daaroor gaan dat ek na myself kyk soos God my sien, omdat God vir my soos 'n spieël wil wees. God ken my deur en deur. Ek kan nie van Hom wegkom nie. Ek kan niks vir Hom wegsteek nie. Hoor wat sê Ps 139:1-12.....
· Here, U sien dwarsdeur my, U ken my. Of ek sit en of ek opstaan, U weet dit, U ken my gedagtes nog voordat hulle by my opkom. Of ek reis en of ek oorbly, U bepaal dit, U is met al my paaie goed bekend. Daar is nog nie 'n woord op my tong nie of U, Here, weet wat dit gaan wees. U omsluit my van alle kante, U neem my in besit. Dié wete oorweldig my, dit is te hoog vir my begrip. Waarheen sou ek gaan om u Gees te ontvlug? Waarheen sou ek vlug om aan u teenwoordigheid te ontkom? Klim ek op na die hemel, is U daar, gaan lê ek in die doderyk, is U ook daar. Vlieg ek na die ooste, of gaan woon ek in die verre weste, ook daar lei u hand my, hou u regterhand my vas. Ek sou die duisternis kon vra om my weg te steek, of die lig rondom my om in nag te verander, maar vir U is selfs die duisternis nie donker nie en die nag so lig soos die dag, duisternis so goed soos lig.
· Sorteer jou verlede uit ...... jou bagasie maak dit vir ander moeilik
Laai dit af, gaan sien iemand, kry hulp, maak vrede met jou verlede. Luister wat staan daar in Matt 5:21-26 .....
· Julle het gehoor dat daar van die ou tyd af aan die mense gesê is: 'Jy mag nie moord pleeg nie; en elkeen wat moord pleeg, is strafbaar voor die regbank'. Maar Ek sê vir julle: Elkeen wat vir sy broer kwaad is, is al strafbaar voor die regbank. Verder, elkeen wat sy broer uitskel vir 'n gek, is strafbaar voor die Joodse Raad; en wie hom uitskel vir 'n idioot, is strafbaar met die helse vuur. As jy dus jou gawe na die altaar toe bring en dit jou daar byval dat jou broer iets teen jou het, laat staan jou gawe daar by die altaar en gaan maak eers vrede met jou broer en kom dan en bring jou gawe. As iemand 'n regsaak teen jou begin, kom betyds tot 'n skikking solank jy nog saam met hom op pad hof toe is, sodat hy jou nie voor die regter bring en die regter jou aan die polisie oorgee en dié jou in die tronk sit nie. Dit verseker Ek jou: Jy sal sekerlik nie daar uitkom voordat jy die laaste sent betaal het nie.